English: So, going backwards with your questions then, Jenny, on that last one, we're looking at a mixed economy, really. So, we haven't got very many of these yet in Wales, but we're accelerating the pace of building them. I want to encourage the regional partnership boards to go as fast as possible with that, alongside other care models. And one of the reasons I'm not putting hard-and-fast targets for how many of these to build and so on is because each regional board will have a different view about what's required because of the current mix of services in their area. So, what we want is not duplication but an integration of those sets of services around what, in this particular instance I went to visit this morning, has become the hub for those services, in a really great way, because people can be brought in to a space designed for the use of various equipment, to help them rehabilitate or re-enable, make the best use of their abilities. And then that equipment can be translated, once they've understood what's possible, using a disabled facilities grant, into their own home, in order to be able to keep them in that home, which is what most people want, as long as possible. And then there's also the chance of intermediate care or, indeed, even if you move into residential or nursing care, which some people do choose to do. And I met a lady this morning who was choosing to do that, but in a much more positive way, because she had a much better understanding of what she would be able to do for herself, and so did the home, and so she was likely to have a much more productive life, and her daughter was absolutely delighted with what had been done. So, it's a mixed picture; I wouldn't be able to say it would be the same everywhere in Wales, but we do expect that integrated service. In terms of the numbers, I don't know the answer to that - that's Julie Morgan's portfolio - but we can get the answer for you. What I do know is that it absolutely is an invest-to-save, and that everywhere where we've worked together across the portfolios to do this, the families have been delighted, in human terms, but the local authority and the health board have been delighted in financial terms, because it is a very serious saving to the budgets of both of those organisations. And that's why, looking at the Gwent regional partnership board, and how integrated they've been in planning for this, it's a model we'd like the other boards to have a look at and spread out as fast as possible, with a view to getting as many people who are both out of county and out of country back into their own communities as fast as possible.
Welsh: Felly, gan weithio tua nôl gyda'ch cwestiynau chi, Jenny, ynglŷn â'r un diwethaf hwn, rydym ni'n edrych ar economi gymysg, a dweud y gwir. Felly, nid oes gennym ni lawer iawn o'r rhain yng Nghymru hyd yn hyn, ond rydym ni'n cyflymu'r broses o'u meithrin. Fe hoffwn i annog y byrddau partneriaeth rhanbarthol i ymlwybro mor gyflym â phosibl yn hynny o beth, yn gyfochrog â modelau eraill o ofal. Ac un o'r rhesymau pam nad wyf i'n gosod nodau pendant o ran y niferoedd o'r rhain i'w hadeiladu ac yn y blaen yw am y bydd gan bob bwrdd rhanbarthol farn wahanol am yr hyn sy'n ofynnol oherwydd y gymysgedd o wasanaethau sydd yn eu hardaloedd nhw ar hyn o bryd. Felly, nid dyblygu yw'r hyn yr ydym ni'n dymuno ei wneud ond integreiddio'r setiau hynny o wasanaethau o amgylch yr hyn yr es i i ymweld ag ef y bore yma, yn yr achos penodol hwn, sydd wedi dod yn ganolbwynt i'r gwasanaethau hynny, mewn ffordd wirioneddol wych, oherwydd fe ellir dod â phobl i mewn i le a gynlluniwyd ar gyfer defnyddio offer amrywiol, i'w helpu nhw i adsefydlu neu ailalluogi, a gwneud y defnydd gorau o'u galluoedd nhw. Ac yna fe ellir trosi'r offer hwnnw, pan fyddan nhw wedi deall yr hyn sy'n bosibl, gan ddefnyddio grant cyfleusterau i'r anabl, i'w cartrefi eu hunain, ar gyfer gallu eu cadw nhw yn y cartref hwnnw, sef yr hyn y mae'r rhan fwyaf o bobl yn ei ddymuno, cyhyd ag y bo modd gwneud hynny. Ac yna mae yna siawns hefyd o ofal canolraddol neu, yn wir, hyd yn oed os byddwch chi'n symud i ofal preswyl neu ofal nyrsio, fel mae rhai pobl yn dewis gwneud. Ac fe wnes i gyfarfod â gwraig y bore yma a oedd yn dewis gwneud hynny, ond mewn ffordd lawer mwy cadarnhaol, oherwydd yr oedd ganddi hi ddealltwriaeth well o lawer o'r hyn y byddai hi'n gallu ei wneud drosti hi ei hun, a'r cartref hefyd, ac felly roedd hi'n debygol o gael bywyd llawer mwy cynhyrchiol, ac roedd ei merch hi wrth ei bodd â'r hyn a oedd yn cael ei wneud. Felly, darlun cymysg yw hwn; ni fyddwn i'n gallu dweud y byddai hi'r un fath ym mhobman yng Nghymru, ond rydym ni'n disgwyl gwasanaeth sy'n integredig fel hyn. O ran y niferoedd, nid wyf i'n gwybod yr ateb i hynna - portffolio Julie Morgan yw hwnnw - ond fe allwn ni gael yr ateb i chi. Yr hyn yr wyf i'n ei wybod yw ei fod yn gyfan gwbl yn fuddsoddiad ar gyfer arbed, ac ym mhobman lle'r ydym ni wedi gweithio gyda'n gilydd ar draws y portffolios i wneud hyn, mae'r teuluoedd wedi bod wrth eu boddau, mewn termau dynol, ond mae'r awdurdod lleol a'r bwrdd iechyd wedi bod wrth eu boddau yn ariannol, oherwydd mae hwnnw'n arbediad sylweddol iawn i gyllidebau'r ddau sefydliad hynny. A dyna pam, wrth edrych ar fwrdd partneriaeth rhanbarthol Gwent, a pha mor integredig y maen nhw wedi bod wrth gynllunio ar gyfer hyn, mae hwn yn batrwm yr hoffem ni i'r byrddau eraill edrych arno a'i ledaenu cyn gynted â phosibl, gyda'r bwriad o gael cynifer o bobl sydd y tu allan i'r sir a'r tu allan i'r wlad yn ôl i'w cymunedau nhw eu hunain cyn gynted â phosibl.